32006R1945
L 367/25
JURNALUL OFÍCIAL AL UNIUNII EUROPENE
REGULAMENTUL (CE, EURATOM) NR. 1945/2006 AL CONSILIULUI
din 11 decembrie 2006
de modificare a Regulamentului (CEE, Euratom, CECO) nr. 495/77 de stabilire a categoriilor de beneficiari, a condițiilor de atribuire și a cuantumului indemnizațiilor care pot fi acordate funcționarilor care lucrează sistematic în servicii de permanență
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Statutul funcționarilor și Regimul aplicabil celorlalți agenți ai Comunităților, adoptate prin Regulamentul (CEE, Euratom, CECO) nr. 259/68 (1) și, în special, articolul 56b al doilea paragraf din statutul menționat,
având în vedere propunerea prezentată de Comisie după consultarea Comitetului pentru statutul personalului,
întrucât este necesar să se modifice Regulamentul (CEE, Euratom, CECO) nr. 495/77 (2) pentru a-l adapta la evoluția nevoilor legate de activitatea sistematică în servicii de permanență din cadrul instituțiilor europene,
ADOPTĂ PREZENTUL REGULAMENT:
Articolul 1
Regulamentul (CEE, Euratom, CECO) nr. 495/77 se modifică după cum urmează:
1.
La articolul 1 alineatul (1) primul paragraf se înlocuiește cu următorul text:
„Funcționarii
-
plătiți din creditele pentru cercetare și investiții și angajați într-o unitate a Centrului Comun de Cercetare sau în acțiuni indirecte sau
-
plătiți din creditele de funcționare și angajați pentru operarea sau supravegherea instalațiilor tehnice sau angajați în cadrul unui serviciu de securitate și prevenire, al unui alt serviciu care asigură securitatea și prevenirea, al unui serviciu legat de tehnologia informației și comunicare (TIC), al unui serviciu care oferă asistență pentru operațiunile legate de politica externă și de securitate comună (PESC) sau de politica europeană de securitate și apărare (PESA) sau pentru coordonarea în caz de urgență sau de criză sau în cadrul unor servicii unde există o necesitate confirmată pentru activitatea sistematică în servicii de permanență în vederea execuției unor sarcini în cadrul unui mecanism creat pentru a oferi asistență statelor membre 24 de ore pe zi;
au dreptul la o indemnizație atunci când lucrează sistematic în servicii de permanență, în conformitate cu articolul 56b din Statutul funcționarilor.”
2.
Articolul 3 se înlocuiește cu următorul text:
„Articolul 3
În luna aprilie a fiecărui an, Comisia prezintă Consiliului un raport privind numărul de funcționari și angajați din fiecare categorie care au primit indemnizația prevăzută în prezentul regulament, acordând o atenție deosebită cazurilor în care indemnizația menționată se acordă în conformitate cu dispozițiile articolului 1 alineatul (1) al doilea paragraf.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 decembrie 2006.